Bauma
Baume (amtlich Bauma) isch e politischi Gmäind im Bezirk Pfäffike vom Schwizer Kanton Züri.

Geografii 
Baume isch am Fuess vom Hörnli im obere Töösstaal. Zue de Gmäind ghööred au na d Oort Saaland und Schtëërnebëërg, und öppe 80 Wiiler und Äinzelhööf, zum Biischpil Dillhuus, Dürstele, Neuthal, de Wolfischberg, d Wälenau, d Lipperschwändi und de Schindlet. 

S Piet vo de Gmäind umfasst 35,8 % landwirtschaftlichi Flèchi, 53,3 % Wald, 6,4 % Sidligsflèchi, 2,9 % Vercheersflèchi und 1,2 % Gwässerflèchi. Naachbergmäinde sind Fischetaal, Wiile, Wildbëërg, Pfäfike, Hittni und Bääretschwiil. Bis Endi 2014 isch au Schtëërnebëërg e Naachbergmäind gsii.

Gschicht 
Baume isch zum eerschte Maal gnamset woorde im Jaar 1470 als Boumen, de Wiiler Hörne (hochtüütsch: Hörnen) 869 als Huornomarcha. Uf de 1. Januar 2015 hät Bauma mit de Gmaind Schtëërnebëërg zur Gmaind Bauma fusioniert.

Bevölkerigsentwicklig 
Quälle: Bundesamt für Statistik 2005

De Ussländeraatäil liit bi 14,9 % (Stand 2011).

Religion 
51,6 % vo de Iiwooner sind evangelisch-reformiert, 19,4 % sind römisch-katholisch (Stand 2011).

Politik 
Bi de Kantonsraatswaale 2011 hät s das Ergebnis ggèè: BDP 2,4 %, CVP 2,5 %, EDU 8,3 %, EVP 16,7 %, FDP 5,2 %. GLP 4,4 %, GP 6,8 %, SP 12,9 %, SVP 40,2 %, Suschtigi 0,6 %.

Gmäindspresidänt isch de Andreas (Res) Sudler (Stand 2017).

Wirtschaft 
D Arbetslosigkäit isch im Jaar 2010 bi 2,8 % gläge.

Sit 1902 gits z Baume e Konditerei. Det wärded di bekannte Baumerflade gmacht.

Verkehr 

Bis 1835 sind d Fuurwärch im Flussbett vo de Töss gfaare. Erscht dänn hät de Kanton d Straass vo Winterthur uf Baume und später no uf Wetzike–Ötwil poue.

Siit 1875 faart d Tösstalbahn zwüsched Winterthur und Baume, sit 1876 au zwüsched Baume und Wald. Sit 1918 ghört d Tösstalbahn de Schwizerische Bundesbahne. 1901 isch d Üürike-Baume-Bahn (UeBB) vom Adolf Guyer-Zeller poue worde. 1969 hät mer die Linie mit Büs uf de Strecki Baume–Wetzike ersetzt. Sit 1978 fared im Summer regelmässig Dampfzüg vom Dampfbahn-Verein Zürcher Oberland uf de UeBB-Strecki bis uf Hiwiil.

Tieläkt 
De züritüütsch Tieläkt vo Baume ghöört zue de Oberländer Mundarte.

Literatur 
 Walter Sprenger et al.: Geschichte der Gemeinde Bauma. Politische Gemeinde Bauma, 1994, ISBN 3-85981-173-8

Weblink 

 www.bauma.ch/

Fuessnote 

Ort (Kanton Züri)